
Text rozhodnutia
Súd: Krajský súd Bratislava Spisová značka: 3Cob/27/2015 Identifikačné číslo súdneho spisu: 1214229912 Dátum vydania rozhodnutia: 20. 02. 2015 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2015:1214229912.1 Uznesenie Krajský súd v Bratislave v právnej veci žalobcu Juraj Erben, Nám. SNP 22, Bratislava, IČO: 307 991 98, práv. zast. advokátom JUDr. Marekom Valachovičom, PhD., Františkánske námestie 3, Bratislava, proti žalovanému ENNEL, s.r.o., Seberíniho 9, Bratislava, IČO: 44 728 930, o neúčinnosť právneho úkonu, o návrhu na nariadenie predbežného opatrenia a o odvolaní žalobcu proti uzneseniu Okresného súdu Bratislava II. v Bratislave, č.k. 23Cb/188/2014-23, zo dňa 8.1.2015, jednohlasne takto r o z h o d o l : Odvolací súd uznesenie Okresného súdu Bratislava II. v Bratislave, č. k. 23Cb/188/2014-23, zo dňa 8.1.2015, mení tak, že žalovanému sa zakazuje nakladať s jeho obchodným podielom v spoločnosti DITERGO, s.r.o., IČO: 45 944 733, Seberíniho 2, Bratislava, zapísanej v Obchodnom registri Okresného súdu Bratislava I., odd. Sro, vložka č. 87282/B a žalovaný je povinný zdržať sa jeho prevodu na inú osobu, jeho rozdelenia, založenia alebo akéhokoľvek iného zaťaženia v prospech tretej osoby, a to až do 30 dní od vykonateľnosti rozhodnutia vo veci o určenie neúčinnosti právneho úkonu vedeného na Okresnom súde Bratislava II. v Bratislave, sp. zn. 23 Cb 188/2014. o d ô v o d n e n i e : Súd prvého stupňa napadnutým uznesením návrh na vydanie predbežného opatrenia zamietol. V odôvodnení uviedol, že návrhom doručeným dňa 19.12.2014 sa žalobca domáhal vydania predbežného opatrenia, ktorým by súd zakázal žalovanému nakladať s jeho obchodným podielom v spoločnosti DITERGO,s.r.o., IČO: 45 944 733, so sídlom Seberíniho 2, Bratislava a uložil mu povinnosť zdržať sa jeho prevodu na inú osobu, jeho rozdelenia, založenia alebo akéhokoľvek iného zaťaženia v prospech tretej osoby, a to až do 30 dní od vykonateľnosti vo veci samej. Návrh odôvodnil tým, že platobným rozkazom Okresného súdu Bratislava II sp.zn. 33Rob/1736/2013-23 zo dňa 18.10.2013 bola spoločnosť CHIRANA - PREMA TRADE, s.r.o., so sídlom Líčšie Nivy 238/6, Bratislava, IČO: 34 107 428 (ďalej ako „dlžník“) zaviazaná zaplatiť žalobcovi sumu 8.000,-EUR s príslušenstvom a trovami konania. Dlžník z platobného rozkazu neplnil, preto na základe návrhu na vykonanie exekúcie z 29.09.2014 je na exekútorskom úrade JUDr. Petra Stodolu vedená exekúcia pod sp.zn. EX 116/204, v rámci ktorej bolo dňa 13.10.2014 vydané upovedomenie o začatí exekúcie. V priebehu exekúcie voči dlžníkovi sa žalobca dozvedel, že dlžník previedol svoj obchodný podiel o veľkosti 50 %, ktorý mal v spoločnosti DITERGO, s.r.o. na žalovaného na základe zmluvy o prevode obchodného podielu zo dňa 10.09.2014. Prevod obchodného podielu bol uskutočnený účelovo so zámerom znemožniť vymoženie žalobcovej pohľadávky, čo podporuje aj skutočnosť, že k prevodu obchodného podielu došlo až po tom, ako súdny exekútor vydal upovedomenie o začatí exekúcie. Návrh na nariadenie predbežného opatrenia je podľa názoru žalobcu primeraný, pretože nenariadením predbežného opatrenia bude mať žalovaný možnosť opätovne účelovo previesť obchodný podiel ďalej, čím zmarí prípadný výkon rozhodnutia vo veci samej. Súd prvého stupňa dospel k záveru, že žalobca neosvedčil, že vzájomné vzťahy účastníkov konania sú narušené spôsobom, ktorý by vyžadoval nevyhnutnú úpravu prostredníctvom nariadenia predbežného opatrenia. Argumenty uvedené žalobcom v návrhu na nariadenie predbežného opatrenia sú vo veľmi všeobecnej rovine a nepoukazujú na nebezpečenstvo bezprostredne hroziacej ujmy, ku ktorej by mohlo dôjsť v prípade nenariadenia predbežného opatrenia. V danom prípade žalobca neosvedčil nebezpečenstvo bezprostredne hroziacej ujmy. Prevod obchodného podielu vo výške 50 % na základnom imaní v spoločnosti DITERGO, s.r.o. na žalovaného nemožno hodnotiť ako snahu dlžníka žalobcu o zbavenie sa majetku v úmysle ukrátiť ho pretože v zmysle článku III. ods. 1 Zmluvy o prevode obchodného podielu sa zmluvné strany dohodli na odplate za prevod obchodného podielu vo výške 2.000.000,- EUR, čo je mnohonásobne vyššia pohľadávka ako pohľadávka žalobcu. Skutočnosť, že dlžník dobrovoľne neuhradil pohľadávku žalobcu a previedol odplatne (za odmenu 2.000.000,- EUR) svoj obchodný podiel na žalovaného, čím sa jeho majetkový substrát nezmenšil, podľa názoru súdu prvého stupňa neznamená, že sa dlžník účelovo zbavuje svojho majetku. Žalobou vo veci samej( podanou spolu s návrhom na nariadenie predbežného opatrenia ) sa žalobca domáha určenia, že zmluva o prevode obchodného podielu v spoločnosti DITERGO, s.r.o. o veľkosti 50 % zo dňa 10.09.2014 uzatvorená medzi CHIRANA - PREMA TRADE, s.r.o. a žalovaným, je voči žalobcovi neúčinným právnym úkonom. Súd prvého stupňa dospel k záveru, že nie sú splnené všetky zákonné predpoklady (§ 74, § 75, § 76, § 102 O.s.p.) na nariadenie predbežného opatrenia. Proti uzneseniu podal v zákonnej lehote žalobca odvolanie a žiadal odvolací súd, aby uznesenie súdu prvého stupňa zmenil tak, že návrhu na vydanie predbežného opatrenia vyhovie v celom rozsahu. Odvolanie odôvodnil tým, že k prevodu obchodného podielu došlo dňa 18. 10. 2014 teda až potom ako dňa 15. 10. 2014 vydal súdny exekútor upovedomenie o začatí exekúcie, ktorým zakázal udeliť súhlas s prevodom obchodného podielu dlžníka spoločnosti DITERGO, s.r.o.. Podľa osvedčovacej doložky na predloženej zmluve o prevode obchodného podielu ktoré sú datované len 1 deň pred dátumom doručenia upovedomenia o začatí exekúcie povinnému dlžníkovi svedčia o účelovom konaní dlžníka a jemu spriaznených osôb. Dlžník nedisponuje žiadnym iným hnuteľným a nehnuteľným majetkom z ktorého by exekútor mohol uspokojiť žalobcu. Za prevod obchodného podielu bola dohodnutá odplata vo výške 2.000.000,- EUR. Dlžníkovi však táto odplata nebola zaplatená pretože pohľadávka dlžníka z titulu prevodu obchodného podielu zanikla započítaním vzájomných pohľadávok. Takéto konanie dlžníka jednoznačne smeruje k ukráteniu práv žalobcu. Vzhľadom na tú skutočnosť, že dlžník nedisponuje žiadnym iným majetkom, bez nariadeného predbežného opatrenia by bol výkon rozhodnutia vo veci samej priamo znemožnený. Poukázal na personálne prepojenie dlžníka a žalovaného. Nebezpečenstvo bezprostredne hroziacej ujmy vidí žalobca v tom že prevodom obchodného podielu došlo k znemožneniu výkonu rozhodnutia a uspokojenia jeho pohľadávky, došlo k zmenšeniu majetku dlžníka a je daná obava že obchodný podiel bude žalovaný ďalej prevádzať na iné osoby. Jediným právnym prostriedkom ako sa domôcť súdnej ochrany pri zabezpečení budúceho výkonu v rozsudku o podanej odporovacej žalobe je preto predbežné opatrenie v navrhovanom znení. Rozhodnutie súdu ktorým odporovacej žalobe vyhovie, predstavuje podklad k tomu, aby sa veriteľ na základe exekučného titulu vydaného proti dlžníkovi mohol domáhať exekúcie postihnutím toho, čo odporovateľným právnym úkonom ušlo z dlžníkovho majetku, a to nie proti dlžníkovi ale voči osobe, v prospech, ktorej bol právny úkon urobený. Podľa názoru žalobcu je návrh na vydanie predbežného opatrenia dôvodný, primeraný a nezasahuje žalovanému do jeho práv a je daná dôvodná obava, že žalovaný ďalším prevodom obchodného podielu spôsoby faktické zmarenie budúceho výkonu rozhodnutia vo veci samej a teda aj reálnu vymožiteľnosť žalobcovej právoplatne priznanej pohľadávky. Navrhovaným predbežným opatrením nebude prejudikovaný konečný výsledok sporu, ale ide o prostriedok, ktorým sa zabezpečuje, aby konečné rozhodnutie mohlo mať vôbec reálny význam. Krajský súd v Bratislave prejednal odvolanie podľa § 212 ods. 1 bez nariadenia pojednávania podľa § 214 ods. 2 O.s.p. a dospel k záveru, že odvolanie je dôvodné. Odvolací súd preskúmaním spisového materiálu súdu prvého stupňa zistil, že predmetom žaloby vo veci samej je určenie neúčinnosti právneho úkonu - zmluvy o prevode obchodného podielu v spoločnosti DITERGO, s.r.o. o veľkosti 50 % zo dňa 10. 9. 2014 uzavretá medzi spoločnosťou CHIRANA - PREMA TRADE, s.r.o. a žalovaným, na základe, ktorej bola dňa 18. 10. 2014 vykonaná zmena spoločníka vobchodnom registri Okresného súdu Bratislava I. vo vzťahu k údajom o spoločníkoch zapísaných v spoločnosti DITERGO, s.r.o., voči žalobcovi. Navrhovaným predbežným opatrením sa žalobca domáhal zákazu dispozície s prevedeným obchodným podielom až do právoplatného rozhodnutia vo veci samej. Pod potrebou dočasnej úpravy pomerov účastníkov konania je treba rozumieť stav vzťahov účastníkov, ktorý neznesie odklad. Zmyslom predbežného opatrenia je dočasná úprava pomerov účastníkov konania (nie s konečnou platnosťou), pričom musí byť poskytnutá ochrana tomu, kto o vydanie predbežného opatrenia žiada, ako aj tomu, voči ktorému predbežné opatrenie smeruje. Ide pritom o dočasné opatrenie, ktorého trvanie je obmedzené a ktoré môže byť na návrh zrušené. Vyžaduje sa, aby navrhovateľ osvedčil súdu základné skutočnosti, teda sám nárok a osvedčil aj pravdepodobnosť ohrozenia výkonu rozhodnutia. Súd uvedené skutočnosti je povinný zvážiť v rámci konania a rozhodnúť, pričom nevykonáva dokazovanie ani výsluch účastníkov. Na základe uvedeného, predbežné opatrenie spĺňa svoju úlohu zabezpečiť ochranu porušeného alebo ohrozeného práva tak, aby k ďalšiemu porušovaniu alebo ohrozovaniu v budúcnosti nedochádzalo. V danom prípade vzhľadom na skutkové a právne posúdenie vzájomných vzťahov medzi účastníkmi je podľa názoru odvolacieho súdu primerané, aby vzájomné vzťahy medzi účastníkmi boli dočasne upravené a aby nedošlo k ohrozeniu výkonu rozhodnutia ako aj následných súdnych sporov. Vzhľadom na tú skutočnosť, že dlžník nedisponuje žiadnym iným majetkom a jediný majetok - obchodný podiel v spoločnosti DITERGO, s.r.o. previedol na žalovaného napriek tomu, že je voči dlžníkovi vedená exekúcia pre pohľadávku žalobcu a žalobca sa v konaní samom domáha určenia neúčinnosti právneho úkonu tohto prevodu obchodného podielu je zrejmé, že v prípade nenariadenia predbežného opatrenia by bol s veľkou pravdepodobnosťou výkon rozhodnutia vážne ohrozený. Podľa názoru odvolacieho súdu žalobca dostatočne osvedčil potrebu dočasnej úpravy pomerov medzi účastníkmi ako aj nebezpečenstvo bezprostredne hroziacej ujmy na jeho právach a obmedzenie žalovaného s dispozíciou 50% obchodného podielu v spoločnosti DITERGO, s.r.o. nezasahuje do práv žalovaného v neprimeranom rozsahu. Vzhľadom na vyššie uvedené odvolací súd napadnuté uznesenie súdu prvého stupňa podľa § 220 O.s.p. zmenil tak, že návrhu na nariadenie predbežného opatrenia v súlade s § 102 a § 74 a nasl. O.s.p. vyhovel tak, ako je uvedené vo výroku tohto uznesenia. O náhrade trov konania rozhodne súd prvého stupňa v súlade s § 145 O.s.p. v konečnom rozhodnutí vo veci samej. Poučenie: Proti tomuto uzneseniu nie je prípustné odvolanie .

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1214229912.1 (dáta aktuálne k 14. 11. 2026). Záväzné je znenie zverejnené súdom.




